钦定古今图书集成/明伦汇编/官常典/第177卷 > 后汉
## 钦定古今图书集成/明伦汇编/官常典/第177卷 > 后汉

后汉设太傅、太尉、大司马、司徒、司空，皆称公，论国之
大事。时置，时省。

按：《后汉书百官志》：“太傅上公一人。”

〈注〉《大载记》曰：傅，傅之德义也。应劭《汉官仪》曰：“傅者，覆也。”贾生曰：“天子不喻于先圣之德，不知君民之道，不见礼义之正，《诗》《书》无宗，学业不法。此太师之责也。”古者，齐太公职之天子，不惠于庶民，不礼于大臣，不中于折狱，无经于百官，不哀于丧，不敬于祭，不戒于齐，不信于事。此太傅之责也。古者，周公职之天子，处位不“端，受业不敬，言语不叙，音声不中，进退升降不以礼，俯仰周旋无节，此太保之责也。”古者燕，召公职之“天子燕业，反其学，左右之习，诡其师答诸侯，遇大臣，不知文雅之辞，言语之道，简闻少诵，不博不习，此少师之责也。天子居处出入不以礼，衣服冠带不以制，御器列侧不以度，采服从好不以章，忿”悦不以义，与夺不以节，此少傅之责也。天子居处燕私，安而易，乐而耽，饮食不时，醉饱不节，寝起早晏无常，玩好器弄无制，此少保之责也。此古天子自辅弼之礼也。自为天子，而贤智维之，故能虑无失计，举无过事，终身得中。

《本》注曰：“掌以善导无常职。”世祖以卓茂为太傅，薨，因
省。其后。每帝初即位，辄置太傅，录尚书事，薨辄省。

〈注〉胡广注曰：“犹古冢宰总己之义也。”案灵帝之初，以陈蕃为太傅。蕃诛，以胡广代始，不止一人也。董卓在长安，又自尊为太师，位在太傅上。应劭《汉官仪》曰：“太师，古官也。平帝元年，孔光以太傅见授，诏太师无朝，十日一赐餐，赐灵寿杖，省中施坐置几，太师入省中用杖，自是而阙。”又《汉官》云：“太傅长史一人，秩千石，掾属”二十四人令史，御属二十二人。荀绰《晋百官表注》曰：“汉太傅置掾属十人，御属一人，令史十二人，置长史。”与汉异。

太尉公一人。

〈注〉应劭曰：自上安下曰尉，武官悉以为称。《前书》曰秦官，郑元注《月令》亦曰“秦官。”《尚书中候》云：“舜为太尉束晳。”据非秦官，以此追难元焉。臣昭曰：纬候众书，宗贵神诡，出没隐显，动挟诞怪，该核阴阳，徼迎起伏，或有先征，时能后验。故守寄构思，杂称晓辅；通儒达好，时略文滞公输。益州，具于张衡之诘；无口汉辅，炳乎尹敏之讽。图谶纷伪，其俗多矣。太尉官实司天，虞舜作宰，璇衡赋政，将是据后位以书前，非唐官之实号乎？太尉所职，即舜所掌，遂以同掌追称太尉，乃中候之妄，盖非官之为谬。康成渊博，自注中候，裁及注礼，而忘舜位，岂其实哉？此是不发讥于中候，而正之于《月令》也。广微之诮，未探硕意。《说苑》曰：“当尧”之时，舜为司徒。《新论》曰：“昔尧试于大麓者，领录天子事，如今尚书官矣。”《古史考》曰：“舜居百揆，总领百事。”说者以百揆，尧初别置于周，更名冢宰，斯其然矣。

本注曰：“掌四方兵事功课，岁尽即奏其殿最而行赏
罚。凡郊祀之事，掌亚献。大丧则告谥南郊。凡国有大
造大疑，则与司徒、司空通而论之。国有过事，则与二
公通谏争之。”世祖即位，为大司马。

〈注〉《汉官仪》曰：元狩六年，罢太尉，法周制，置司马。时议者以为汉军有官候千人司马，故加“大”为大司马，所以别异大小司马之号。

建武二十七年，改为太尉。

〈注〉蔡质《汉仪》曰：府开阙，王莽初起大司马，后篡盗神器，故遂贬去其阙。《汉官仪》曰：“张衡云，明帝以司马司空府欲复更太尉府”，时公赵憙也。西曹掾安众、郑均素好名节，以为朝廷新造北宫，整饬官寺

“旱魃为虐，民不堪命，曾无殷汤六事，周宣云汉之辞。今府本馆陶公主第舍，员职既少，自足相容。” 憙表陈之，即听许。其冬，临辟雍，历二府，见皆壮丽，而太尉府独卑陋。显宗东顾叹息曰：“椎牛纵酒，勿令乞儿为宰！” 时憙子世为侍中，骖乘归具白之。憙以为恨，频谴责均，均自劾去，道发病亡。《古今注》曰：永平十五年，更作太尉、司徒、司空府，开阳城门内，与此不同。臣昭案：刘虞为大司马而与太尉并置焉。

长史一人，千石。

〈注〉卢植《礼注》曰：“如周小宰。”

本注曰：“署诸曹事。掾史属二十四人。”本注曰：“汉旧注：
东西曹掾比四百石，馀掾比三百石，属比二百石，故
曰公府掾比，古元士三命者也。”或曰：“汉初掾史辟，皆
上言之，故有秩比命士，其所不言，则为百石属。其后
皆自辟除，故通为百石云。”

〈注〉《汉书音义》曰：“正曰掾，副曰属。”

西曹主府史署用。东曹主二千石长吏迁除及军吏。
户曹主民户祠祀、农桑。奏曹主奏议事。辞曹主辞讼
事。法曹主邮驿科程事。尉曹主卒徒转运事。贼曹主
盗贼事。决曹主罪法事。兵曹主兵事。金曹主货币盐
铁事。仓曹主仓谷事。黄阁主簿录省众事。

〈注〉应劭《汉官仪》曰：世祖诏：“方今选举贤佞，朱紫错用丞相故事，四科取士：一曰德行高妙，志节清白；二曰学通行修，经中博；十；三曰明达法令，足以决疑，能案章覆问，文中御史；四曰刚毅多略，遭事不惑，明足以决才。任三辅令皆有孝悌廉公之行。自今以后，审四科辟召，及刺史、二千石察茂才尤异孝廉之吏，务尽实核，选择英俊贤行、廉洁平端于县邑，务授试以职。有非其人，临计过署，不便习官事，书疏不端正，不如诏书。有司奏罪名，并正举者。”又旧河堤谒者，世祖改以三府掾属为谒者领之，迁超御史中丞、刺史，或为小郡。监察黎阳谒者，世祖以幽、并州兵骑定天下，故于黎阳立营，以谒者监之，兵骑千人，复除甚重。谒者任轻，多放情态。顺帝改用公解府掾有清名威重者，迁超牧守焉。《汉官目录》曰：“建武十二年八月乙未，诏书，三公举茂才各一人，廉吏各二人，光禄岁举茂才四行各一人，察廉吏三人；中二千石岁察廉吏各一人，廷尉、大司农各二人，将兵将军岁察廉吏各二人，监察御史、司隶、州牧岁”举茂才各一人。

令史及御属二十三人。本注曰：“汉旧注公令史百石，
自中兴以后，注不说石数，御属主为公御。”

〈注〉荀绰《晋百官表注》曰：“御属如录事也。”

阁下令史，主阁下威仪事。记室令史，主上表章报书。
记门令史，主府门。其馀令史，各典曹文书。

〈注〉应劭《汉官仪》“有官骑三十人。”

司徒公一人。

〈注〉《孔安国》曰：“主徒众，教以礼义。”

本注曰：“掌人民事。凡教民孝悌、逊顺、谦俭、养生送死
之事，则议其制，建其度。凡四方民事功课，岁尽则奏
其殿最而行赏罚。凡郊祀之事，掌省牲视濯。大丧则
掌奉安梓宫。凡国有大疑大事，与太尉同。”世祖即位，
为大司徒。

〈注〉《汉官仪》曰：“王莽时，议以汉无司徒官，故定三公之号，曰大司马、大司徒、大司空。世祖即位，因而不改。”蔡质《汉仪》曰：“司徒府与苍龙阙对，厌于尊者，不敢号府。”应劭曰：“此不然，丞相旧位，在长安，时，府有四出门，随时听事。明帝本欲依之，迫于太尉、司空，但为东西门耳。国每有大议，天子车驾亲幸其殿，殿西王侯以下，更”衣并存。每岁州郡听采长吏臧否，民所疾苦，还条奏之，是为之举谣言者也。顷者举谣言者，掾属令史，都会殿上，主者大言“某州郡行状云何”，善者同声称之，不善者各尔。御枚大较，皆取无名势，其中或有爱憎微裁，黜陟之暗昧也。若乃中山祝恬，践周、召之列，当轴处中，忘謇谔之节，惮首尾之讥，悬囊捉撮，无能清澄，其与申屠须责邓通、王嘉封还诏书，邈矣乎！《周礼》有“外朝于宝”注曰：“《礼》，司徒府中有百官朝会殿，天子与丞相决大事，是外朝之存者。”

建武二十七年，去《大》。

〈注〉《汉旧仪》曰：哀帝元寿二年，以丞相为大司徒郡国守长史，上计事竟，遣公出庭，上亲问百姓所疾苦，记室掾史一人，大音读敕。毕，遣敕曰：“诏书殿下禁吏无苛暴，丞史归告二千石，顺民所疾苦，急去残贼，审择良吏，无任苛刻，治狱决讼，务得其中。明诏忧百姓困于衣食，二千石帅劝农桑，思称厚恩，有以赈赡之，无烦挠夺民时。今日公卿以下，务饬俭恪，奢侈过制度以益甚。二千石身帅有以化之。民冗食者，请谕以法养，视疾病，致医药，务治之。”诏书无饰厨养至今未变，又更过度，甚不称。归告二千石，务省约如法，且案不改者，长吏以闻，官寺乡

亭漏败，墙垣阤坏，不治无办护者。不胜任，先自劾不应法，归告二千石，听。十年，更名相国。案献帝初，董卓自太尉进为相国，而司徒不省。及建安末，曹公为丞相，郗虑为御史大夫，则罢三公官。荀绰《晋百官表注》曰：“汉丞相府，门无阑，不设铃，不警鼓。言其深大阔远，无节限也。”

长史一人，《千石》。掾属三十一人。

〈注〉《汉官目录》三十人。

令史及御属三十六人。《本注》曰：“世祖即位，以武帝故
事，置司直，居丞相府，助督录诸州，建武十八年省也。”

〈注〉《献帝起居注》曰：“建安八年十二月，复置司直，不属司徒，掌督中都官，不领诸州。九年十二月，诏司直比司隶校尉，坐同席，在上假传，置从事三人，书佐四人。”

司空公一人。

〈注〉《马融》曰：“掌营城郭，司空土以居民。”

本注曰：“掌水土事。凡营城起邑、浚沟洫、修坟防之事，
则议其利，建其功。凡四方水土功课，岁尽则奏其殿
最而行赏罚。凡郊祀之事，掌扫除乐器。大丧则掌将
校复土。”凡国有大造大疑谏争，与太尉同。

〈注〉《韩诗外传》曰：三公之得者何？曰：“司马、司空、司徒也，司马主天，司空主土，司徒主人。故阴阳不和，四时不节，星辰失度，灾变非常，则责之司马；山陵崩阤，川谷不通，五谷不植，草木不茂，则责之司空；君臣不正，人道不和，国多盗贼，民怨其上，则责之司徒。故三公典其职，忧其分，举其辨，明其得，此之谓三公之事。”

世祖即位，为大司空。

〈注〉应劭《汉官仪》曰：绥和元年，罢御史大夫官法。周制初置司空。议者又以县道官狱司空，故覆加大，为大司空，亦所以别大小之文。

建武二十七年，去《大》。

〈注〉《汉旧仪》曰：御史大夫敕上计丞长史曰：“诏书殿下，布告郡国，臣下承宣无状，多不宄，百姓不蒙恩被化，守长史到郡，与二千石同力为民兴利除害，务有以安之。称诏书。郡国有茂才不显者，言残民贪污烦扰之吏，百姓所苦，务勿任用。”方察不称者，刑罚务于得中，恶恶止其身，选举民侈过度，务有以化之。问今岁善恶孰与往年，对上；问今年盗贼孰与往年，得无有群辈大贼对上。臣昭案：献帝建安十三年，又罢司空，置御史大夫。御史大夫郗虑，虑免不得补。荀绰《晋百官表注》曰：“献帝置御史大夫，职如司空，不领侍御史。”

属长史一人，《千石掾》属二十九人。

〈注〉《汉官目录》云：“二十四人。”

令史及御属四十二人：

将军，不常置。《本注》曰：“掌征伐背叛，比公者四。第一大
将军，次骠骑将军，次车骑将军，次卫将军，又有前后
左右将军。”

〈注〉蔡质《汉仪》曰：“汉兴，置大将军、骠骑，位次丞相；车骑、卫将军，左右前后皆金紫，位次上卿，典京师兵卫、四夷屯警。”

初，武帝以卫青数征伐有功，以为大将军，欲尊宠之，
以古尊官唯有三公，皆将军，始自秦、晋以为卿号，故
置大司马官号以冠之。其后霍光、王凤等皆然。成帝
绥和元年，赐大司马印绶，罢将军官。世祖中兴，吴、汉
以大将军为大司马，景丹为骠骑大将军，位在公下，
及前、后、左、右杂号。将军众多，皆主征伐，事讫皆罢。

〈注〉《魏略》曰：“曹公置都护军中尉，置护军将军，亦皆比二千石。旋军，并止罢。”

明帝初即位，以弟东平王苍有贤才，以为骠骑将军，
以王故，位在公上，数年后罢。章帝即位，西羌反，故以
舅马防行车骑将军征之，还，后罢。和帝即位，以舅窦
宪为车骑将军，征匈奴，位在公下。还复有功，迁大将
军，位在公上。复征西羌，还，免官罢。安帝即位，西羌寇
乱，复以舅邓骘为车骑将军征之，还迁大将军，位如
宪。数年复罢。自安帝政治衰缺，始以嫡舅耿宝为大
将军，常在京都。顺帝即位，又以皇后父兄弟相继为
大将军，如三公焉。

〈注〉《梁冀别传》曰：“元嘉二年，又加冀礼仪大将军，朝到端门若龙门，谒者将引，增掾属，舍人令史、官骑鼓吹各十人。”

长史、司马皆一人，千石。

〈注〉《东观书》曰：“窦宪作大将军，置长史、司马员吏官属，位次太傅。”

本注曰：“司马，主兵，如太尉。”从事中郎二人，六百石。本
注曰：“职参谋议。”

〈注〉《东观书》曰：“大将军出征，置中护军一人。”

掾属二十九人：

〈注〉案：《本传》，“东平王作骠骑掾史四十人。”

〈注〉应劭《汉官仪》曰：“鼓吹二十人，非常员。舍人十人。

其领军皆有部曲。大将军营五部，部校尉一人，比二
千石；军司马一人，比千石。部下有曲，曲有军候一人，
比六百石。曲下有屯，屯长一人，比二百石。其不置校
尉部，但军司马一人，又有军假司马、假候，皆为副贰。
其别营领属为别部司马，其兵多少各随时宜。门有
门候。”

### 世祖建武十一年夏四月丁卯省大司徒司直官

按：《后汉书光武本纪》云云。

〈注〉《汉官仪》曰：“武帝置丞相司直，元寿二年，改丞相为大司徒，司直仍旧。今省。”

建武二十七年，诏改大司徒大司空为司徒司空，改
大司马为太尉。

按《后汉书光武本纪》，建武二十七年夏四月戊午，大
司徒王况薨。五月丁丑，诏曰：“昔契作司徒，禹作司空，
皆无大名，其令二府去大。”又改大司马为太尉。骠骑
大将军行大司马刘隆即日罢，以太仆赵憙为太尉，
大司农冯勤为司徒。

### 献帝建安八年冬十月初置司直官督中都官

按：《后汉书献帝本纪》云云。

〈注〉司直，秩比二千石，武帝元狩五年置，掌佐丞相举不法也。建武十一年省，今复置之。

建安十三年夏六月，罢三公官，置丞相。御史大夫曹
操自为丞相。

按：《后汉书献帝本纪》云云。

按：《三国志魏武帝本纪》：“建安十三年，汉罢三公官，置
丞相御史大夫，夏六月，以公为丞相。”

〈注〉《献帝起居注》曰：使太常徐璆即授印绶，御史大夫不领中丞，置长史一人。《先贤行状》曰：“璆字孟平，广陵人。少履清爽，立朝正色。历任城、汝南、东海三郡，所在化行。被征当还，为袁术所劫。术僭号，欲授以上公之位，璆终不为屈。术死后，璆得术玺，致之汉朝，拜卫尉、太常公，为丞相，以位让璆焉。”